Vallamaja
**Tome vald** (läti keeles *Tomes pagasts*) on vald Lätis Ogre piirkonnas. Vald piirneb sama piirkonna Ogre ja Ķegumsi linnadega ning Tīnūži, Ogresgalsi, Birzgale ja Rembate vallaga. Lisaks piirneb see Bauska piirkonna Vecumnieki vallaga ja Ķekava piirkonna Daugmale ning Baldone vallaga

Valla pindala on 110,4 km². Aastal 2021 oli elanikke 666. 2011. aasta seisuga elas vallas 617 inimest. Nende seas oli 519 lätlast, 44 venelast, 14 valgevenelast, 3 ukrainlast, 6 poolakat ja 3 leedulast. Valla keskuseks on Tome küla. Vallavanem on Ilona Ofmane.

Valla suurim jõgi on selle põhjapiiril voolav Daugava, teine tähtsam jõgi on selle lisajõgi Ogre jõgi.

Tome vald kuulus aastani 1924 Bauska kreisi, seejärel Riia kreisi. Aastal 1935 oli Tome valla pindala 73 km² ja seal oli 763 elanikku.

Aastal 1945 moodustati vallas Tome külanõukogu, mis likvideeriti aastal 1947. Külanõukogu moodustai taas ja vald ise likvideeriti aastal 1949. Aastal 1954 likvideeriti külanõukogu taas ja selle maad liideti Strēlnieki külanõukoguga. Aastal 1960 likvideeriti Strēlnieki külanõukogu ja selle Tome kolhoosi kuulunud alad liideti Ķegumsi töölisasulaga, kus need moodustasid Ķegumsi maaterritooriumi.

Aastal 1993 sai Ķegums linnaõigused, selle maaterritooriumist moodustati aga Tome vald. Aastal 1994 likvideeriti Tome vald taas, selle alad ühendati aga Ķegumsi linnaga kui selle maaterritoorium. Aastal 2002 moodustati Ķegumsi linnast ja selle maaterritooriumist Ķegumsi piirkond. Aastal 2010 moodustati piirkonnas taas Tome vald. Aastal 2021 ühendati vald ja piirkond Ogre piirkonnaga.

Kultuurimälestistest on kohaliku kaitse all Tome keskuse hoonetekompleks, sealhulgas rahvamaja, kool ja vallamaja. Riikliku kaitse all on Nariņi muinaskalmed, Grīvase muinaskalmed ja Tome kantsi keskaegsed kindlustised.

Looduskaitse all on Ķirši männid ja veel neli nimetut põlispuud.

Vallas on kümme küla. Valla keskus Tome on staatusega *vidējciems* ja aastal 2022 oli seal 149 elanikku. Sala on staatusega *skrajciems* ja aastal 2008 oli seal 61 elanikku. Staatusega *mazciems* on kaheksa küla: Arāji 53 elanikuga aastal 2022, Bekuciems 45 elanikuga aastal 2022, Berkava 20 elanikuga aastal 2022, Latgaļi 30 elanikuga aastal 2008, Līdakas, Nariņi, Rutki 55 elanikuga aastal 2022 ja Tomes zivjaudzētava 16 elanikuga aastal 2008. Ülejäänud valla elanikud elasid külade koosseisu mitte kuuluvates taludes.

Viited
------

1. ↑  Iedzīvotāju skaits pēc tautības reģionos, pilsētās, novados, pagastos, apkaimēs un blīvi apdzīvotās teritorijās gada sākumā (pēc administratīvi teritoriālās reformas 2021. gadā) 2021 - 2022, vaadatud 2.10.2023.
2. ↑  Ethnic composition of Latvia 2011
3. ↑  Ogres novads, vaadatud 13.10 2022
4. ↑  Latvijas pagasti. Enciklopēdija. Rīga : A/S Preses nams. 2001—2002. ISBN 9984-00-412-0.
5. ↑  Okupētās Latvijas administratīvi teritoriālais iedalījums. Latvijas Valsts arhīvu ģenerāldirekcija. Rīga, 1997. ISBN 9984-9256-0-9
6. ↑  Valsts kultūras pieminekļu aizsardzības inspekcija. Valsts aizsargājamo nekustamo kultūras pieminekļu saraksts
7. ↑  Valsts kultūras pieminekļu aizsardzības inspekcija. Valsts aizsargājamo nekustamo kultūras pieminekļu saraksts
8. ↑  Latvijas īpaši aizsargājamām dabas teritorijām dabas datu pārvaldības sistēmā OZOLS
9. ↑  Vietvārdu datubāze. Latvijas Ģeotelpiskās informācijas aģentūra.

Ogre piirkonna haldusüksused

* Birzgale vald
* Ikšķile linn
* Jumprava vald
* Ķegumsi linn
* Ķeipene vald
* Krape vald
* Laubere vald
* Lēdmane vald
* Lielvārde linn
* Lielvārde vald
* Madliena vald
* Mazozoli vald
* Meņģele vald
* Ogre linn
* Ogresgalsi vald
* Rembate vald
* Suntaži vald
* Taurupe vald
* Tīnūži vald
* Tome vald